答柳柳州食蝦蟆
作者：韓愈
朝代：唐

paragraphs: 蝦蟆雖水居，水特變形貌。
強號爲蛙蛤，於實無所校。
雖然兩股長，其奈脊皴皰。
跳躑雖云高，意不離濘淖。
鳴聲相呼和，無理只取鬧。
周公所不堪，灑灰垂典敎。
我棄愁海濱，恒願眠不覺。
叵堪朋類多，沸耳作驚爆。
端能敗笙磬，仍工亂學校。
雖蒙句踐禮，竟不聞報效。
大戰元鼎年，孰強孰敗橈。
居然當鼎味，豈不辱釣罩。
余初不下喉，近亦能稍稍。
常懼染蠻夷，失平生好樂。
而君復何爲，甘食比豢豹。
獵較務同俗，全身斯爲孝。
哀哉思慮深，未見許回櫂。